Gəncədə “Muzey əşyalarının daimi mühafizə portalı”na həsr olunan təqdimat-treninq keçirilib - Yeni Gəncə
müəllif Nurlana Həbibova 27/11/2019 27/11/2019
Gəncə şəhər Heydər Əliyev Mərkəzində Mədəniyyət Nazirliyinin təşkilatçılığı ilə “Muzey əşyalarının daimi mühafizə portalı”nın yenidən işlənmiş proqram təminatının istifadə qaydalarına dair təqdimat-treninqi keçirildi.
Respublikanın bütün bölgələrində təşkil edilməsi nəzərdə tutulmuş təqdimat-treninqində nazirliyin Muzey işi və mədəni sərvətlərə nəzarət şöbəsinin müdiri Azadə Hüseynova, İnformasiya və ictimaiyyətlə əlaqələr şöbəsinin müdir müavini Qabil Abbasov, Muzey işi və mədəni sərvətlərə nəzarət şöbəsinin Mədəniyyət sərvətlərinə nəzarət və reyestrlər sektorunun müdiri Yaşar Hüseynli, Azərbaycan İstiqlal Muzeyinin, “Adzone” şirkətinin rəsmiləri və Gəncə, Şəki, Kürdəmir, Ağstafa, Şəmkir, Bərdə, Ağcabədi, Ağdaş regional mədəniyyət idarələrinin tabeliyində olan Heydər Əliyev mərkəzlərinin və muzeylərin direktor, baş mühafiz və portalla işləyən operatorları iştirak ediblər.
Təqdimat-treninq zamanı portalın yenidən işlənilmiş proqram təminatının istifadə qaydalarına dair təqdimat nümayiş olunmuş, o cümlədən portalla bilavasitə məşğul olan operatorlara regionda fəaliyyət göstərən şəhər (rayon) Heydər Əliyev mərkəzləri, aparıcı muzeylər, ev və xatirə muzeyləri, şəhər (rayon) tarix-diyarşünaslıq muzeyləri tərəfindən muzey fondlarında qorunub saxlanılan eksponatların portala daxil edilməsi qaydası göstərilib.
Bu kimi təqdimat–treninqlərin keçirilməsinin səmərəli olacağını hesab edərək respublikanın bütün bölgələrində təşkil edilməsi planlaşdırılıb.